Il-laqgħa tal-Kapijiet tal-Gvern tal-Commonwealth li se ssir f’Malta f’Novembru 2015 mhux se tkun btala għall-mexxejja li se jattendu. F’risposta għall-mistoqsija li saritlu wara l-lecture li ta fil- London School of Economics f’Londra, il-Prim Ministru Joseph Muscat qal li l-mexxejja li se jiltaqgħu fil-Belt Valletta m’għandhomx jistennew erbat’ijiem vaganza iżda jumejn ta’ ħidma bis-serjetà li matulhom iridu jiddiskutu fid-dettal il-futur tal-Commonwealth. Il-Prim Ministru qal ukoll li l-mexxejja tal-pajjiżi tal-Commonwealth se jkunu mistiedna biex jattendu personalment u mhux se jkun aċċettabbli li dawn jibagħtu lil xi ħadd flokhom. B’hekk ikun assigurat li kull min jagħżel li jieħu sehem fic-CHOGM 2015 ikun verament jinteressah mill-futur tal-organizzazzjoni. Il-Prim Ministru Muscat sostna wkoll li l-Commonwealth m’għandhiex tibqa’ iffukata fuq il-ħtiġijiet tal-politiċi u d-diplomatiċi imma għandha taħdem għan-nies li tirrappreżenta. Il-laqgha tac-CHOGM li jmiss se ssir f’Malta f’Novembru 2015. Sadanittant il-PM Muscat sostna wkoll li s-Segretarju Generali li jmiss għandu jkun politiku b’ideat cari u b’viżjoni dwar liema direzzjoni għandha tieħu l-Commonwealth.